Waba Maa/1933/12/31/Tabati musta baretiga kelm
Viljandis on ajalehtede kioski pidajaks pime vanake Karl Wagner. Ta näpud on nii tundelised, et ta suudab täpselt eraldada üht raha teisest ja niiviisi selle suurust määrata ning tarviduse korral ka raha vahetada. Siiski leidub südameta kelme, kes igasuguste võtetega katsuvad pimedat petta. Enne pühi ilmus kioski ette keegi pikk mees, kes pakkus pimedale 5-kroonilist paberraha. Pime võttiski raha vastu. Hiljem selgus, et pimedale oli pihku pistetud tsaariraha, mis lõigatud 5-kroonilise suuruseks. Hiljem tuli sama mees tagasi ja pakkus juba 10-kroonilist paberraha, mis osutus aga maksvuse kaotanud oberostiks. Mees pistis jooksu ja kadus.

Mõne aja pärast tabas kriminaalpolitsei ühest kõrtsist kolm kahtlast isikut, kalle hulgast üks oligi pimeda tüssajaks. See mees oli Hans Weckman. Tal on seljataga õige kirju minevik. Ta oli omalajal õllevedajaks, siis autojuhiks, viimaks elukutseliseks töötuks ja ühtlasi ka vabside parteis aktiivsemaks reameheks. Iga päev nähti teda linnas ringi liikuvat, must barett peas ja vabside kassikullast tärn otsa ees. Ta kandis kihutuslehti laiali ja tegi alaliselt suulist kihutustööd.
Waba Maa
1933